তিনে তিন। চলতি এটিপি ওয়ার্ল্ড ট্যুর ফাইনালে বৃহস্পতিবার লন্ডনের ওটু এরিনা আবার দেখল রাজকীয় রজার ফেডেরারকে। জাপানের কে নিশিকোরি-কে হারিয়ে টুর্নামেন্টের রাউন্ড রবিন লিগ পর্ব তিনি শেষ করলেন অপরাজিত থেকে। কিন্তু লড়াই করেই তাঁকে সেমিফাইনালে যেতে হল। বৃহস্পতিবারের রুদ্ধশ্বাস ম্যাচ জিততে ফেডেরারের সময় লাগল দু’ঘণ্টা ১০ মিনিট। তাঁর পক্ষে ফল ৭-৫, ৪-৬ ও ৬-৪। সেমিফাইনালে ফেডেরার এবার খেলবেন অ্যান্ডি মারে আর স্ট্যানিসলাস ওয়ারিঙ্কার বিজয়ীর সঙ্গে।
বৃহস্পতিবার কিন্তু ফেডেরারকে প্রথম থেকেই কঠিন প্রতিদ্বন্দ্বিতার মধ্যে ফেলেন ২৫বছর বয়সী তারকা জাপানি তারকা। দু’বার ফেডেরারের সার্ভিস ভেঙে প্রথম সেটে এগিয়ে যাওয়ার সুযোগও পেয়েছিলেন। কিন্তু আনফোর্সড এরর তাঁকে প্রথম সেট জিততে দেয়নি। দ্বিতীয় সেটে তিনি দুর্দান্ত লড়াই করে ফিরে আসেন। যার প্রতিফলন, টানা পাঁচ গেম জিতে দ্বিতীয় সেটটা ফেডেরারের কাছ থেকে ছিনিয়ে নেন। তৃতীয় সেটেও নিশিকোরি এগিয়ে ছিলেন। কিন্তু বেসলাইন থেকে ফেডেরারের চোখ ধাঁধানো টেনিসের সামনে শেষ পর্যন্ত তিনি অসহায় হয়ে পড়েন।
ম্যাচের পর ১৭টি গ্র্যান্ড স্ল্যামের মালিক বলেছেন, ‘‘খুব কঠিন একটা ম্যাচ জিতলাম। নিশিকোরি দারুণ খেলছিল।’’ একইসঙ্গে ফেডেরারের দুশ্চিন্তা, সেমিফাইনালে এরকম খেললে ম্যাচ জেতা কঠিন হয়ে যাবে! তিনি বলেছেন, ‘‘আজ দ্বিতীয় সার্ভিসে মোট ৪৩ পয়েন্টের মধ্যে আমি মাত্র ১৩ পয়েন্ট পেয়েছি। এই বিষয়টার দিকে নজর দিতে হবে। দ্বিতীয় সার্ভিস ফেরানোয় নিশিকোরি প্রায় নিখুঁত। তাই দ্বিতীয় সেটটা আমার কাছে কঠিন হয়ে গিয়েছিল।’’